title: Odluka upravnog odbora Zajedničkog poduzeća za bioindustriju od 26. ožujka 2020. o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja zajedničkog poduzeća za bioindustriju

text:
                  13.11.2020

                  HR

                  Službeni list Europske unije

                  L 379/96

         ODLUKA UPRAVNOG ODBORA ZAJEDNIČKOG PODUZEĆA ZA BIOINDUSTRIJU
         od 26. ožujka 2020.
         o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja zajedničkog poduzeća za bioindustriju
         UPRAVNI ODBOR ZAJEDNIČKOG PODUZEĆA ZA BIOINDUSTRIJU,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1), a posebno njezin članak 25.,
         uzimajući u obzir Uredbu Vijeća (EU) br. 560/2014 od 6. svibnja 2014. o osnivanju zajedničkog poduzeća za bioindustriju (2), a posebno njezin članak 7. stavak 3. točku (s),
         uzimajući u obzir smjernice Europskog nadzornika za zaštitu podataka o članku 25. nove uredbe i internim pravilima,
         nakon savjetovanja s Europskim nadzornikom za zaštitu podataka u skladu s člankom 41. stavkom 2. Uredbe (EU) 2018/1725,
         budući da:

                     (1)

                     Zajedničko poduzeće za bioindustriju aktivnosti provodi u skladu s Uredbom (EU) br. 560/2014.

                     (2)

                     U skladu s člankom 25. stavkom 1. Uredbe (EU) 2018/1725, ako njegove odredbe odgovaraju pravima i obvezama predviđenima u člancima od 14. do 22., tada bi se ograničenja primjene članaka od 14. do 22., članaka 35. i 36. te članka 4. te uredbe trebala temeljiti na internim pravilima koja donosi zajedničko poduzeće za bioindustriju ako se ne temelje na pravnim aktima koji su doneseni na temelju Ugovorâ.

                     (3)

                     Ta se interna pravila, uključujući njihove odredbe o procjeni nužnosti i proporcionalnosti ograničenja, ne bi trebala primjenjivati ako se u pravnom aktu donesenom na temelju Ugovorâ predviđa ograničenje prava ispitanika.

                     (4)

                     Ako zajedničko poduzeće za bioindustriju svoje dužnosti u odnosu na prava ispitanika obavlja u skladu s Uredbom (EU) 2018/1725, dužno je razmotriti primjenjuje li se ijedno odstupanje iz te uredbe.

                     (5)

                     Zajedničko poduzeće za bioindustriju može u okviru svojeg administrativnog rada provoditi administrativne provjere, disciplinske postupke, preliminarne aktivnosti u vezi sa slučajevima potencijalnih nepravilnosti prijavljenih Europskom uredu za borbu protiv prijevara (OLAF), obrađivati slučajeve sa zviždačima, obrađivati (službene i neslužbene) postupke sprječavanja uznemiravanja, obrađivati unutarnje i vanjske pritužbe, provoditi unutarnju reviziju, provoditi istrage koje vodi službenik za zaštitu podataka u skladu s člankom 45. stavkom 2. Uredbe (EU) 2018/1725 i provoditi unutarnje sigurnosne istrage (općenite i u području informacijske tehnologije).

                     (6)

                     Zajedničko poduzeće za bioindustriju obrađuje nekoliko kategorija osobnih podataka, uključujući konkretne (objektivne) podatke kao što su identifikacijski podaci, podaci za kontakt, podaci o zanimanju, administrativne informacije, podaci iz raznih izvora, elektronički komunikacijski podaci i podaci o prometu) i subjektivne podatke (podatke u vezi s predmetnom osobom kao što su zaključivanje, podaci o ponašanju, procjene, podaci o učinkovitosti i o ponašanju te podaci u vezi s predmetom postupka ili aktivnošću odnosno oni koji su u vezi s tim izneseni) (3).

                     (7)

                     Zajedničko poduzeće za bioindustriju, koje zastupa njegov izvršni direktor, ima funkciju voditelja obrade podataka neovisno o daljnjem internom delegiranju te uloge kako bi se uzele u obzir operativne odgovornosti u konkretnim postupcima obrade osobnih podataka.

                     (8)

                     Osobni se podaci sigurno pohranjuju u elektroničkom okruženju ili na papiru, čime se sprječava nezakonit pristup podacima ili njihov prijenos osobama koje ne trebaju biti upoznate s njima. Obrađeni osobni podaci ne zadržavaju se dulje od vremena potrebnog i prikladnog za svrhu u koju se podaci obrađuju tijekom razdoblja navedenog u obavijestima o zaštiti podataka, izjavama o privatnosti ili evidencijama zajedničkog poduzeća za bioindustriju.

                     (9)

                     Interna se pravila trebaju primjenjivati na sve postupke obrade koje zajedničko poduzeće za bioindustriju provodi u administrativnim provjerama, disciplinskim postupcima, preliminarnim aktivnostima u vezi sa slučajevima potencijalnih nepravilnosti prijavljenih OLAF-u, postupcima u vezi sa zviždačima, (službenim i neslužbenim) postupcima za slučajeve uznemiravanja, obradama unutarnjih i vanjskih pritužbi, unutarnjim revizijama, istragama koje vodi službenik za zaštitu podataka u skladu s člankom 45. stavkom 2. Uredbe (EU) 2018/1725 te sigurnosnim istragama (općenitim i u području informacijske tehnologije) kojima se rukovodi na internoj razini ili uz sudjelovanje vanjskog tijela (npr. CERT-EU-a).

                     (10)

                     Ta interna pravila trebala bi se primjenjivati na postupke obrade koji se provode prije pokretanja prethodno navedenih postupaka, tijekom tih postupaka i tijekom praćenja rezultata tih postupaka. Također bi trebala uključivati pomoć i suradnju koju zajedničko poduzeće za bioindustriju pruža nacionalnim tijelima i međunarodnim organizacijama izvan svojih administrativnih istraga.

                     (11)

                     U slučajevima u kojima se primjenjuju ta interna pravila zajedničko poduzeće za bioindustriju mora obrazložiti zašto su u demokratskom društvu ograničenja nužna, objasniti kako se osigurava da su proporcionalna, a pritom je dužno poštovati suštinu temeljnih prava i sloboda.

                     (12)

                     U tom okviru zajedničko poduzeće za bioindustriju dužno je u najvećoj mogućoj mjeri poštovati temeljna prava ispitanika tijekom prethodno navedenih postupaka, posebno onih koji se odnose na pravo na pružanje informacija, pristup i ispravak, pravo na brisanje, ograničenje obrade, pravo na obavješćivanje ispitanika o povredi osobnih podataka ili povjerljivost komunikacije kako je utvrđeno Uredbom (EU) 2018/1725.

                     (13)

                     Međutim, zajedničko poduzeće za bioindustriju može biti dužno ograničiti informacije ispitanicima čiji se podaci obrađuju i prava drugih subjekata podataka radi zaštite posebno vlastitih istraga, ali i istraga i postupaka drugih javnih tijela, kao i prava drugih osoba povezanih s njegovim istragama ili drugim postupcima.

                     (14)

                     Stoga zajedničko poduzeće za bioindustriju može ograničiti informacije u svrhu zaštite istrage te temeljnih prava i sloboda drugih ispitanika.

                     (15)

                     Zajedničko poduzeće za bioindustriju povremeno bi trebalo nadzirati primjenjivost uvjeta kojima se opravdavaju ograničenja te ukinuti ograničenja ako ti uvjeti više nisu primjenjivi.

                     (16)

                     Voditelj obrade trebao bi obavijestiti službenika za zaštitu podataka u trenutku odgode i tijekom revizija,

               DONIO JE OVU ODLUKU:

            Članak 1.
            Predmet i područje primjene

               1.   Ovom se Odlukom utvrđuju pravila koja se odnose na uvjete pod kojima zajedničko poduzeće za bioindustriju može u okviru svojih postupaka utvrđenih u stavku 2. ograničiti primjenu prava utvrđenih u članku 4., člancima od 14. do 21. te člancima 35. i 36. Uredbe (EU) 2018/1725, u skladu s njezinim člankom 25.

               2.   U okviru administrativnog rada zajedničkog poduzeća za bioindustriju, ova se Odluka primjenjuje na postupke obrade osobnih podataka koje Ured programa vodi radi provođenja administrativnih provjera, disciplinskih postupaka, preliminarnih aktivnosti u vezi sa slučajevima potencijalnih nepravilnosti prijavljenih OLAF-u, obrade slučajeva u vezi sa zviždačima, (službenih i neslužbenih) postupaka sprječavanja uznemiravanja, obrade unutarnjih i vanjskih pritužbi, provođenja unutarnje revizije, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i za potrebe sigurnosnih istraga (općenitih i u području informacijske tehnologije) kojima se rukovodi na internoj razini ili uz sudjelovanje vanjskog tijela (npr. CERT-EU-a).

               3.   Kategorije predmetnih podataka konkretni su (objektivni) podaci kao što su identifikacijski podaci, podaci za kontakt, podaci o zanimanju, administrativne informacije, podaci iz raznih izvora, elektronički komunikacijski podaci i podaci o prometu) i subjektivni podaci (podaci u vezi s predmetnom osobom, kao što su zaključivanje, podaci o ponašanju, procjene, podaci o učinkovitosti i poslovanju te podaci u vezi s predmetom postupka ili aktivnošću odnosno oni koji su u vezi s tim izneseni).

               4.   Ako zajedničko poduzeće za bioindustriju svoje dužnosti u odnosu na prava ispitanika obavlja u skladu s Uredbom (EU) 2018/1725, dužno je razmotriti primjenjuje li se ijedno odstupanje iz te uredbe.

               5.   U skladu s uvjetima navedenima u ovoj Odluci, ograničenja se mogu primjenjivati na sljedeća prava: pružanje informacija ispitanicima, pravo na pristup, ispravak, brisanje, ograničenje obrade, obavješćivanje ispitanika o povredi osobnih podataka ili povjerljivost komunikacije.

            Članak 2.
            Utvrđivanje voditelja obrade
            Voditelj obrade je zajedničko poduzeće za bioindustriju, a predstavlja ga njegov izvršni direktor, koji može delegirati funkciju voditelja obrade. Ispitanike se obavještava o delegiranom voditelju obrade podataka putem obavijesti o zaštiti podataka ili evidencija objavljenih na internetskim i/ili intranetskim stranicama zajedničkog poduzeća za bioindustriju.

            Članak 3.
            Utvrđivanje zaštitnih mjera

               1.   Zajedničko poduzeće za bioindustriju dužno je uvesti sljedeće zaštitne mjere u svrhu sprječavanja zloupotrebe ili nezakonitog pristupa ili prijenosa osobnih podataka (4):

                           (a)

                           papirnati dokumenti čuvaju se u zaštićenim ormarićima kojima može pristupiti samo ovlašteno osoblje;

                           (b)

                           svi elektronički podaci pohranjuju se u sigurnu IT aplikaciju u skladu sa sigurnosnim standardima zajedničkog poduzeća za bioindustriju, kao i u posebne elektroničke mape koje su dostupne samo ovlaštenom osoblju. Odgovarajuće razine pristupa odobravaju se na pojedinačnoj osnovi;

                           (c)

                           baze podataka zaštićene su lozinkom u jedinstvenom sustavu prijave i automatski su povezane s korisničkim imenom i zaporkom. Strogo je zabranjeno zamjenjivati korisnike. Elektroničke evidencije pohranjuju se na sigurnom mjestu da bi se sačuvala povjerljivost i tajnost podataka koje sadržavaju;

                           (d)

                           sve osobe koje imaju pristup podacima obvezuju se na povjerljivost.

               2.   Osobni podaci iz članka 1. stavka 3. zadržavaju se najdulje onoliko koliko je potrebno i prikladno za svrhu u koju se obrađuju. Ni u kojem se slučaju ne smiju zadržavati dulje od razdoblja zadržavanja navedenog u obavijestima o zaštiti podataka, izjavama o privatnosti ili evidencijama iz članka 6.

               3.   Ako zajedničko poduzeće za bioindustriju razmatra primjenu ograničenja, ocjenjuje se rizik za prava i slobode ispitanika, posebno u odnosu na rizik za prava i slobode drugih ispitanika i rizik poništavanja učinka istraga ili postupaka zajedničkog poduzeća, primjerice uništavanjem dokaza. Rizici za prava i slobode ispitanika prvenstveno se, ali ne i isključivo, odnose na rizike za ugled i rizike za pravo na obranu i pravo na saslušanje.

            Članak 4.
            Ograničenja

               1.   Zajedničko poduzeće za bioindustriju primjenjuje ograničenja samo radi osiguravanja:

                           (a)

                           nacionalne sigurnosti, javne sigurnosti ili obrane država članica;

                           (b)

                           sprječavanja, istrage, otkrivanja i progona kaznenih djela ili izvršenja kaznenih sankcija, uključujući zaštitu od prijetnji javnoj sigurnosti i njihovo sprečavanje;

                           (c)

                           drugih važnih ciljeva od općeg javnog interesa Unije ili države članice, posebno ciljeva zajedničke vanjske i sigurnosne politike Unije ili važnog gospodarskog ili financijskog interesa Unije ili države članice, uključujući monetarna, proračunska i porezna pitanja, javno zdravstvo i socijalnu sigurnost;

                           (d)

                           unutarnje sigurnosti institucija i tijela Unije, uključujući njihove elektroničke komunikacijske mreže;

                           (e)

                           sprečavanja, istrage, otkrivanja i progona kršenja etičkih načela za regulirane struke;

                           (f)

                           nadzorne, inspekcijske ili regulatorne funkcije koje su, čak i povremeno, povezane s izvršavanjem službenih ovlasti u slučajevima navedenima u točkama od (a) do (c);

                           (g)

                           prava i sloboda ispitanika ili drugih osoba;

                           (h)

                           potraživanja u građanskim sporovima.

               2.   Zajedničko poduzeće za bioindustriju ograničenja može, kao konkretan primjer njihove primjene u svrhe opisane u prethodno navedenom stavku 1., primijeniti u sljedećim okolnostima:

                           (a)

                           u pogledu osobnih podataka razmijenjenih sa službama Komisije ili drugim institucijama, tijelima, agencijama i uredima Unije:

                                       —

                                       ako službe Komisije ili druge institucije, tijela ili agencije Unije mogu ograničiti ostvarivanje tih prava na temelju drugih akata predviđenih člankom 25. Uredbe (EU) 2018/1725 ili u skladu s poglavljem IX. te uredbe ili s aktima o osnivanju drugih institucija, tijela, agencija i ureda Unije,

                                       —

                                       ako bi svrha takvog ograničenja koje je uvela služba Komisije ili institucija, tijelo ili agencija Unije bila ugrožena jer zajedničko poduzeće za bioindustriju ne primjenjuje ekvivalentno ograničenje na iste osobne podatke;

                           (b)

                           u pogledu osobnih podataka razmijenjenih s nadležnim tijelima država članica:

                                       —

                                       ako nadležna tijela država članica mogu ograničiti ostvarivanje prava na temelju akata iz članka 23. Uredbe (EU) 2016/679 Europskog parlamenta i Vijeća (5) ili u skladu s nacionalnim mjerama kojima se prenose odredbe članka 13. stavka 3., članka 15. stavka 3. ili članka 16. stavka 3. Direktive (EU) 2016/680 Europskog parlamenta i Vijeća (6),

                                       —

                                       ako bi svrha takvog ograničenja koje je uvelo to nadležno tijelo bila ugrožena jer zajedničko poduzeće za bioindustriju ne primjenjuje ekvivalentno ograničenje na iste osobne podatke;

                           (c)

                           u pogledu osobnih podataka razmijenjenih s trećim zemljama ili međunarodnim organizacijama ako postoje jasni dokazi da bi ostvarivanje tih prava i obveza moglo ugroziti suradnju zajedničkog poduzeća za bioindustriju s trećim zemljama ili međunarodnim organizacijama u obavljanju njegovih zadaća.

                     Prije primjene ograničenja u okolnostima iz točaka (a) i (b) prvog podstavka, zajedničko poduzeće za bioindustriju savjetuje se s odgovarajućim službama Komisije, institucijama, tijelima, agencijama, uredima Unije ili nadležnim tijelima država članica, osim ako je zajedničkom poduzeću za bioindustriju jasno da je primjena ograničenja predviđena jednim od akata navedenih u tim točkama.

            Članak 5.
            Ograničenja prava ispitanika

               1.   U propisno opravdanim slučajevima i pod uvjetima propisanima u ovoj odluci, voditelj obrade može, ako je to potrebno i proporcionalno, ograničiti sljedeća prava u kontekstu postupaka obrade navedenih u nastavku u stavku 2:

                           (a)

                           pravo na informacije;

                           (b)

                           pravo pristupa;

                           (c)

                           pravo na ispravak, brisanje i ograničavanje obrade;

                           (d)

                           pravo na obavješćivanje ispitanika o povredi osobnih podataka;

                           (e)

                           pravo na povjerljivost elektroničke komunikacije.

               2.   U skladu s člankom 25. stavkom 2. točkom (a) Uredbe (EU) 2018/1725, u propisno opravdanim slučajevima i pod uvjetima propisanima u ovoj Odluci voditelj obrade može primijeniti ograničenja u kontekstu sljedećih postupaka obrade:

                           (a)

                           provedbe administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima mogućih nepravilnosti prijavljenih OLAF-u;

                           (c)

                           postupaka u vezi sa zviždačima;

                           (d)

                           (službenih i neslužbenih) postupaka u slučajevima uznemiravanja (7);

                           (e)

                           obrada unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (u području informacijskih tehnologija) koje se provode interno ili uz angažiranje vanjskih tijela (npr. CERT-EU);

                           (i)

                           u okviru upravljanja bespovratnim sredstvima ili postupka nabave, nakon krajnjeg roka za podnošenje poziva na podnošenje prijedloga ili ponuda (8);

                     Ograničenja se primjenjuju sve dok su primjenjivi razlozi koji ih opravdavaju.

               3.   Ako zajedničko poduzeće za bioindustriju u cijelosti ili djelomično ograniči primjenu prava iz prethodno navedenog stavka 1., dužno je poduzeti korake utvrđene u člancima 6. i 7. ove Odluke.

               4.   Ako ispitanici zahtijevaju pristup svojim osobnim podacima koji se obrađuju u kontekstu jednog ili više konkretnih slučajeva ili određenog postupka obrade, u skladu s člankom 17. Uredbe (EU) 2018/1725, zajedničko poduzeće za bioindustriju ograničava svoju procjenu zahtjeva samo na takve osobne podatke.

            Članak 6.
            Nužnost i proporcionalnost ograničenja

               1.   Svako ograničenje navedeno u članku 5. mora biti nužno i proporcionalno uzimajući u obzir rizike za prava i slobode ispitanika te mora poštovati suštinu temeljnih prava i sloboda u demokratskom društvu.

               2.   Ako se razmatra primjena ograničenja, ispituju se nužnost i proporcionalnost na temelju postojećih pravila. Ispitivanje se mora provesti i u okviru svakog periodičnog preispitivanja, nakon procjene o tome vrijede li još uvijek činjenični i pravni razlozi za ograničenje. Ispitivanje se dokumentira putem interne bilješke o procjeni u svrhu mogućnosti utvrđivanja odgovornosti za svaki pojedinačni slučaj.

               3.   Ograničenja su privremena i ukidaju se čim prestanu postojati okolnosti koje ih opravdavaju. Konkretno, ako se smatra da se ostvarivanjem ograničenog prava više ne bi poništavao učinak nametnutog ograničenja ni negativno utjecalo na prava ni slobode drugih ispitanika.
               Zajedničko poduzeće za bioindustriju preispituje primjenu ograničenja svakih šest mjeseci od njegova donošenja, a po završetku relevantne provjere, postupka ili istrage. Voditelj obrade zatim je dužan svakih šest mjeseci za svako ograničenje provjeriti je li ga i dalje potrebno zadržati.

               4.   Ako zajedničko poduzeće za bioindustriju u cijelosti ili djelomično primjenjuje ograničenja iz članka 5. ove Odluke, dužno je evidentirati razloge za ograničenje, pravnu osnovu u skladu s prethodno navedenim stavkom 1., uključujući procjenu nužnosti i proporcionalnosti ograničenja.
               Evidentirani podaci i, prema potrebi, dokumenti koji sadržavaju temeljne činjenične i pravne elemente, upisuju se u registar. Na zahtjev se stavljaju na raspolaganje Europskom nadzorniku za zaštitu podataka.

            Članak 7.
            Obveza obavješćivanja

               1.   Zajedničko poduzeće za bioindustriju je u obavijesti o zaštiti podataka, izjavama o privatnosti ili evidenciji u smislu članka 31. Uredbe (EU) 2018/1725, objavljenima na njegovim internetskim i/ili intranetskim stranicama, kojima se ispitanike obavještava o njihovim pravima u okviru određenog postupka, dužno pružiti informacije koje se odnose na moguće ograničenje tih prava. Pritom mora biti pojašnjeno koja prava mogu biti ograničena te se moraju navesti razlozi za ograničenje i moguće trajanje ograničenja.
               Ne dovodeći u pitanje odredbe članka 6. stavka 4., zajedničko poduzeće za bioindustriju ujedno odmah i u pisanom obliku pojedinačno obavještava, ako je to razmjerno, sve ispitanike koje se smatra osobama na koje se odnosi određeni postupak obrade o njihovim pravima u vezi s postojećim ili budućim ograničenjima.

               2.   Ako zajedničko poduzeće za bioindustriju u cijelosti ili djelomično ograniči prava iz članka 5., dužno je obavijestiti predmetnog ispitanika o primijenjenom ograničenju i o glavnim razlozima za ograničenje, te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka pred Sudom Europske unije.
               Pružanje informacija iz stavka 2. može se odgoditi, izostaviti ili odbiti ako bi se time poništio učinak ograničenja u skladu s člankom 25. stavkom 8. Uredbe (EU) 2018/1725.

            Članak 8.
            Preispitivanje koje provodi službenik za zaštitu podataka

               1.   Zajedničko poduzeće za bioindustriju bez nepotrebnog odlaganja obavještava službenika za zaštitu podataka u zajedničkom poduzeću svaki put kada voditelj obrade podataka ograniči primjenu prava ispitanika ili produlji takvo ograničenje u skladu s ovom Odlukom. Voditelj obrade osigurava službeniku za zaštitu podataka pristup evidenciji koja sadržava procjenu nužnosti i proporcionalnosti ograničenja te u evidenciji bilježi datum obavješćivanja službenika za zaštitu podataka.

               2.   Službenik za zaštitu podataka može pisanim putem zatražiti od voditelja obrade da preispita primjenu ograničenja. Voditelj obrade dužan je pisanim putem obavijestiti službenika za zaštitu podataka o ishodu traženog preispitivanja.

               3.   Nadzornik za zaštitu podataka uključen je tijekom cijelog postupka. Voditelj obrade dužan je obavijestiti službenika za zaštitu podataka kad se ograničenje ukine.

            Članak 9.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Bruxellesu 26. ožujka 2020.

                  Za upravni odbor Zajedničkog poduzeća za bioindustriju

               Mat QUAEDVLIEG

                  Predsjednik

            (1)  SL L 295, 21.11.2018., str. 39.

            (2)  SL L 169, 7.6.2014., str. 130.

            (3)  U slučaju zajedničkog vođenja obrade podataka, podaci se obrađuju u skladu sa sredstvima i svrhama utvrđenima u relevantnom sporazumu zajedničkih voditelja obrade kako je definirano u članku 28. Uredbe (EU) 2018/1725.

            (4)  Popis nije taksativan.

            (5)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (6)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            (7)  Taj se postupak obrade ne primjenjuje na članak 5. stavak 1. točku (d).

            (8)  Taj se postupak obrade primjenjuje samo na članak 5. stavak 1. točku (c).


Odluka Komisije od 13/03/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9434 - UTC / RAYTHEON) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 04/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9861 - UNILABS / MEDBASE / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 09/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9975 - WARBURG PINCUS / VISTA EQUITY PARTNERS MANAGEMENT / INFOBLOX) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 20/12/2019 u kojoj se određuje koncentracija kompatibilna sa zajedničkim tržištem (Predmet br. COMP/M.9584 - HUTCHINSON / PFW AEROSPACE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 03/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.10002 - HOYER / RHENUS / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na njemačkom jeziku)


Odluka Komisije od 28/10/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9929 - EDP / VIESGO) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 12/11/2020 u kojoj se određuje koncentracija kompatibilna sa zajedničkim tržištem (Predmet br. COMP/M.9999 - BLACKROCK / KONINKLIJKE VOPAK / US GULF COAST TERMINALS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2020/1704 od 23. listopada 2020. o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2020.

text:
                  16.11.2020

                  HR

                  Službeni list Europske unije

                  L 383/1

         ODLUKA VIJEĆA (EU) 2020/1704
         od 23. listopada 2020.
         o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2020.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Sporazum o partnerstvu u ribarstvu između Europske zajednice i Islamske Republike Mauritanije (1) („Sporazum”), odobren Uredbom Vijeća (EZ) br. 1801/2006 (2), stupio je na snagu 8. kolovoza 2008.

                     (2)

                     Protokol uz Sporazum o utvrđivanju ribolovnih mogućnosti i financijskog doprinosa predviđenih Sporazumom, koji je stupio na snagu istog dana na razdoblje od dvije godine, zamijenjen je nekoliko puta.

                     (3)

                     Vijeće je 8. srpnja 2019. ovlastilo Komisiju za otvaranje pregovora s Islamskom Republikom Mauritanijom („Mauritanija”) o sklapanju novog sporazuma o partnerstvu u održivom ribarstvu i protokola o provedbi tog sporazuma.

                     (4)

                     Kako bi se izbjeglo dugo razdoblje prekida ribolovnih aktivnosti, Vijeće je također ovlastilo Komisiju za pregovore o produljenju, za najviše godinu dana, važećeg Protokola uz Sporazum (3), koji je trebao prestati važiti 15. studenoga 2019. („Protokol”). Vijeće je 8. studenoga 2019. donijelo Odluku (EU) 2019/1918 (4) o tom produljenju.

                     (5)

                     Od rujna 2019. do veljače 2020. s Mauritanijom su održana četiri kruga pregovora o sklapanju novog sporazuma i novog protokola. Ti pregovori nisu uspješno zaključeni.

                     (6)

                     Zbog trenutačne javnozdravstvene situacije uzrokovane pandemijom bolesti COVID-19 valja utvrditi da pregovori o sklapanju novog sporazuma i novog protokola neće biti zaključeni dovoljno pravodobno i stoga se neće izbjeći prekid ribolovnih aktivnosti, unatoč prvom produljenju Protokola. U tom je kontekstu Vijeće 26. lipnja 2020. Komisiju ovlastilo za pregovore o novom produljenju Protokola za najviše godinu dana.

                     (7)

                     U očekivanju završetka pregovora o sklapanju novog sporazuma i novog protokola Komisija je u ime Unije u pregovorima dogovorila Sporazum u obliku razmjene pisama o drugom produljenju, za razdoblje od najviše godinu dana, Protokola o utvrđivanju ribolovnih mogućnosti i financijskog doprinosa predviđenih Sporazumom („Sporazum u obliku razmjene pisama”). Slijedom tih pregovora Sporazum u obliku razmjene pisama parafiran je 7. srpnja 2020.

                     (8)

                     Cilj je Sporazuma u obliku razmjene pisama Uniji i Mauritaniji omogućiti nastavak suradnje radi promicanja politike održivog ribarstva i odgovornog iskorištavanja ribolovnih resursa u mauritanijskim vodama, a plovilima Unije omogućiti obavljanje ribolovnih aktivnosti u tim vodama.

                     (9)

                     Kako bi se osigurao kontinuitet ribolovnih aktivnosti plovila Unije u mauritanijskim vodama, primjereno je privremeno primjenjivati Sporazum u obliku razmjene pisama od 16. studenoga 2020. ili bilo kojeg drugog kasnijeg datuma nakon njegova potpisivanja, u skladu s njegovom točkom 6.

                     (10)

                     Sporazum u obliku razmjene pisama trebalo bi potpisati te bi ga trebalo privremeno primjenjivati, do završetka postupaka potrebnih za njegovo stupanje na snagu,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2020., podložno sklapanju navedenog Sporazuma (5).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u obliku razmjene pisama u ime Unije.

            Članak 3.
            Sporazum u obliku razmjene pisama privremeno se primjenjuje od 16. studenoga 2020. ili bilo kojeg drugog kasnijeg datuma nakon njegova potpisivanja (6) do završetka postupaka potrebnih za njegovo stupanje na snagu.

            Članak 4.
            Ova Odluka stupa na snagu na dan donošenja.

            Sastavljeno u Luxembourgu 23. listopada 2020.

                  Za Vijeće

                  Predsjednica

               S. SCHULZE

            (1)  SL L 343, 8.12.2006., str. 4.

            (2)  Uredba Vijeća (EZ) br. 1801/2006 od 30. studenoga 2006. o sklapanju Sporazuma o partnerstvu u ribarstvu između Europske zajednice i Islamske Republike Mauritanije (SL L 343, 8.12.2006., str. 1.).

            (3)  Protokol o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije za razdoblje od četiri godine (SL L 315, 1.12.2015., str. 3.).

            (4)  Odluka Vijeća (EU) 2019/1918 od 8. studenoga 2019. o potpisivanju, u ime Europske unije, i privremenoj primjeni Sporazuma u obliku razmjene pisama između Europske unije i Islamske Republike Mauritanije o produljenju Protokola o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske zajednice i Islamske Republike Mauritanije, koji prestaje važiti 15. studenoga 2019. (SL L 297I, 18.11.2019., str. 1.).

            (5)  Tekst Sporazuma u obliku razmjene pisama priložen je ovoj Odluci.

            (6)  Glavno tajništvo Vijeća objavit će datum od kojeg će se Sporazum u obliku razmjene pisama privremeno primjenjivati u Službenom listu Europske unije.


title: Odluka Vijeća (EU) 2020/1705 od 23. listopada 2020. o potpisivanju, u ime Europske unije, Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima

text:
                  17.11.2020

                  HR

                  Službeni list Europske unije

                  L 385/1

         ODLUKA VIJEĆA (EU) 2020/1705
         od 23. listopada 2020.
         o potpisivanju, u ime Europske unije, Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Odlukom Vijeća 2002/917/EZ (1) Ugovor o međunarodnom povremenom prijevozu putnika običnim i putničkim autobusima („Interbus ugovor”) (2) sklopljen je u ime Unije 3. listopada 2002., a na snagu je stupio 1. siječnja 2003. (3).

                     (2)

                     Vijeće je 16. srpnja 2018. donijelo Odluku (EU) 2018/1195 (4) o potpisivanju Protokola uz Interbus ugovor u vezi s međunarodnim linijskim i posebnim linijskim prijevozom („Protokol”).

                     (3)

                     Protokol je bio otvoren za potpisivanje od 16. srpnja 2018. do 16. travnja 2019., a Unija ga je potpisala 11. travnja 2019. Nijedna druga ugovorna stranka Interbus ugovora („ugovorna stranka”) nije potpisala Protokol prije isteka roka za njegovo potpisivanje. Stoga Protokol nije stupio na snagu.

                     (4)

                     Vijeće je 18. veljače 2020. ovlastilo Komisiju da otvori pregovore o izmjeni Protokola kako bi se unijele određene tehničke promjene u vezi s njegovim potpisivanjem i stupanjem na snagu te kako bi se uvažila promjena imena jedne ugovorne stranke.

                     (5)

                     Pregovori o izmjeni Protokola uspješno su zaključeni. Utvrđen je novi rok od dvije godine za potpisivanje Protokola. Nadalje, Protokol je izmijenjen tako da je za njegovo stupanje na snagu potrebno odobrenje ili ratifikacija manjeg broja ugovornih stranaka te kraće razdoblje čekanja nakon tog odobrenja ili ratifikacije od onog navedenog u Interbus ugovoru. Osim toga, promjena imena bivše jugoslavenske republike Makedonije u Republiku Sjevernu Makedoniju odražava se u Protokolu.

                     (6)

                     Radi jasnoće te kako bi se olakšalo brzo potpisivanje i stupanje na snagu protokola, primjereno je pripremiti novi Protokol o međunarodnom linijskom i posebnom linijskom prijevozu putnika običnim i putničkim autobusima („novi Protokol”), kako bi se odrazile dogovorene izmjene i zamijenio Protokol koji je bio otvoren za potpisivanje do 16. travnja 2019.

                     (7)

                     Novim Protokolom trebalo bi se olakšati obavljanje međunarodnog linijskog i posebnog linijskog prijevoza među ugovornim strankama Interbus ugovora i tako poboljšati njihova međusobna prometna povezanost kad je riječ o prijevozu putnika.

                     (8)

                     Kako bi se olakšala primjena novog Protokola, a posebice rad Zajedničkog odbora osnovanog članka 18. novog Protokola.,, on u velikoj mjeri odražava pravila uspostavljena Interbus ugovorom.

                     (9)

                     Kako se njegove koristi ne bi previše odgađale, novim Protokolom predviđeno je da za ugovorne stranke koje su ga potpisale i odobrile ili ratificirale stupa na snagu kad ga potpišu i odobre ili ratificiraju tri ugovorne stranke, uključujući Uniju.

                     (10)

                     Stoga bi novi Protokol trebalo potpisati u ime Unije, podložno njegovu kasnijem sklapanju,

               DONIJELO JE OVU ODLUKU:

            Članak 1.
            Odobrava se potpisivanje, u ime Unije, Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima, kojim se zamjenjuje Protokol uz Interbus ugovor koji je bio otvoren za potpisivanje od 16. srpnja 2018. do 16. travnja 2019., podložno njegovu sklapanju (5).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 23. listopada 2020.

                  Za Vijeće

                  Predsjednica

               S. SCHULZE

            (1)  Odluka Vijeća 2002/917/EZ od 3. listopada 2002. o sklapanju ugovora o međunarodnom povremenom prijevozu putnika običnim i putničkim autobusima Interbus (SL L 321, 26.11.2002., str. 11.).

            (2)  SL L 321, 26.11.2002., str. 13.

            (3)  SL L 321, 26.11.2002., str. 44.

            (4)  Odluka Vijeća (EU) 2018/1195 od 16. srpnja 2018. o potpisivanju, u ime Europske unije, Protokola uz Ugovor o međunarodnom povremenom prijevozu putnika običnim i putničkim autobusima (Interbus ugovor) u vezi s međunarodnim linijskim i posebnim linijskim prijevozom putnika običnim i putničkim autobusima (SL L 214, 23.8.2018., str. 3.).

            (5)  Tekst Protokola bit će objavljen zajedno s odlukom o njegovu sklapanju.


title: Odluka Vijeća (EU) 2020/1707 od 13. studenoga 2020. o stajalištu koje treba zauzeti u ime Europske unije u okviru Svjetske carinske organizacije u pogledu donošenja napomena s objašnjenjem, mišljenja o razvrstavanju ili drugih stajališta za tumačenje Harmoniziranog sustava i preporuka radi osiguranja jedinstvenog tumačenja Harmoniziranog sustava na temelju Konvencije o Harmoniziranom sustavu

text:
                  17.11.2020

                  HR

                  Službeni list Europske unije

                  L 385/11

         ODLUKA VIJEĆA (EU) 2020/1707
         od 13. studenoga 2020.
         o stajalištu koje treba zauzeti u ime Europske unije u okviru Svjetske carinske organizacije u pogledu donošenja napomena s objašnjenjem, mišljenja o razvrstavanju ili drugih stajališta za tumačenje Harmoniziranog sustava i preporuka radi osiguranja jedinstvenog tumačenja Harmoniziranog sustava na temelju Konvencije o Harmoniziranom sustavu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 31., članak 43. stavak 2. i članak 207. stavak 4. prvi podstavak, u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Odlukom Vijeća 87/369/EEZ (1) Unija je odobrila Međunarodnu konvenciju o Harmoniziranom sustavu nazivlja i brojčanog označavanja robe (2) i njezin Protokol o izmjenama (3) (Konvencija o HS-u) kojom je, među ostalim, osnovan Odbor za Harmonizirani sustav (Odbor za HS).

                     (2)

                     Na temelju članka 7. stavka 1. točaka (b) i (c) Konvencije o HS-u Odbor za HS odgovaran je za pripremu napomena s objašnjenjem, mišljenja o razvrstavanju ili drugih stajališta za tumačenje Harmoniziranog sustava i za pripremu preporuka radi osiguranja jedinstvenog tumačenja i primjene Harmoniziranog sustava.

                     (3)

                     Na temelju članka 8. stavka 2. Konvencije o HS-u, smatra se da je Vijeće Svjetske carinske organizacije (WCO) odobrilo napomene s objašnjenjem, mišljenja o razvrstavanju, druga stajališta za tumačenje Harmoniziranog sustava i preporuke radi osiguranja jedinstvenog tumačenja i primjene Harmoniziranog sustava, sastavljene na sjednici Odbora za HS („odluke Odbora za HS”) ako prije završetka drugog mjeseca koji slijedi nakon mjeseca u kojem je sjednica na kojoj su doneseni završena niti jedna ugovorna stranka Konvencije o HS-u nije obavijestila glavnog tajnika WCO-a da zahtijeva upućivanje tog predmeta na Vijeće WCO-a.

                     (4)

                     Na temelju članka 8. stavka 3. Konvencije o HS-u, ako se predmet uputi Vijeću WCO-a na temelju odredaba članka 8. stavka 2. Konvencije o HS-u, Vijeće WCO-a treba odobriti predmetne napomene s objašnjenjem, mišljenja o razvrstavanju, druga stajališta ili preporuke, osim ako članica Vijeća WCO-a koja je ugovorna stranka Konvencije o HS-u zahtijeva da se u cijelosti ili djelomično upute Odboru za HS na ponovno ispitivanje.

                     (5)

                     Primjereno je utvrditi stajalište koje treba zauzeti u ime Unije u WCO-u u pogledu donošenja napomena s objašnjenjem, mišljenja o razvrstavanju ili druga stajališta za tumačenje Harmoniziranog sustava i preporuka radi osiguranja jedinstvenog tumačenja Konvencije o HS-u jer će predmetne odluke koje priprema Odbor za HS moći presudno utjecati na sadržaj prava Unije, odnosno na Uredbu Vijeća (EEZ) br. 2658/87 (4).

                     (6)

                     U interesu je Unije da se stajališta koja Unija izražava u Odboru za HS uspostave prema načelima, kriterijima i smjernicama kojima se uređuje razvrstavanje robe u carinsku tarifu. Također je u interesu Unije da se takva stajališta utvrde brzo kako bi se Uniji omogućilo da ostvari svoja prava u Odboru za HS.

                     (7)

                     Komisija bi, kako bi se očuvala prava Unije, također trebala imati mogućnost zatražiti u ime Unije da se predmet uputi Vijeću WCO-a i proslijedi Odboru za HS radi ponovnog ispitivanja na temelju članka 8. stavka 3. Konvencije o HS-u kako bi se izbjeglo donošenje odluke o pitanju o kojem Vijeće ne može postići stajalište prije isteka roka predviđenog člankom 8. stavkom 2. Konvencije o HS-u ili o kojem je zauzelo stajalište koje se sadržajno razlikuje od odluke koju je donio Odbor za HS.

                     (8)

                     S obzirom na sve složeniju i iznimno tehničku prirodu razvrstavanja robe u skladu s Konvencijom o HS-u, veliki broj pitanja koja se razmatraju tijekom dva godišnja sastanka Odbora za HS te kratko razdoblje za razmatranje dokumenata dobivenih od Tajništva WCO-a i ugovornih stranaka tijekom pripreme sastanaka Odbora za HS, kao i posljedične potrebe da se stajalištem Unije uzmu u obzir nova kretanja, uključujući nove tehničke i druge relevantne informacije predstavljene prije ili tijekom sastanaka Odbora za HS, radi preciznijeg određivanja stajališta Unije trebalo bi uspostaviti potrebne korake u skladu s načelom lojalne suradnje među institucijama Unije navedenom u članku 13. stavku 2. Ugovora o Europskoj uniji.

                     (9)

                     S obzirom na opetovanu kasnu dostupnost radnih dokumenata prije sastanaka Odbora za HS te kako bi se očuvala prava i interesi Unije u okviru WCO-a, Komisija bi trebala nastojati pozvati Tajništvo WCO-a da osigura dostupnost radnih dokumenata u skladu s poslovnikom Odbora za HS kako bi takvi dokumenti bili poslani najmanje 30 dana prije početka relevantne sjednice.

                     (10)

                     Kako bi se osiguralo da Vijeće može redovito procjenjivati i, prema potrebi, revidirati politiku iz ove Odluke, kao i u duhu lojalne suradnje među institucijama Unije obuhvaćene člankom 13. stavkom 2. Ugovora o Europskoj uniji, valjanost ove Odluke trebala bi biti vremenski ograničena,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u pogledu odobrenja napomena s objašnjenjem, mišljenja o razvrstavanju ili ostalih stajališta za tumačenje Harmoniziranog sustava i preporuka radi osiguranje jedinstvenog tumačenja Harmoniziranog sustava u okviru Konvencije o HS-u te o pripremi takvih akata u Svjetskoj carinskoj organizaciji, mora biti u skladu sa Stajalištem koje treba zauzeti u ime Europske unije u okviru Svjetske carinske organizacije u pogledu donošenja napomena s objašnjenjem, mišljenja o razvrstavanju ili ostalih stajališta za tumačenje Harmoniziranog sustava i preporuka radi osiguranja jedinstvenog tumačenja Harmoniziranog sustava na temelju Konvencije o HS-u (5).

            Članak 2.
            Preciznije određivanje stajališta Unije koje treba zauzeti na temelju članka 1. provodi se u skladu s preciznijim određivanjem stajališta koje treba zauzeti u ime Europske unije u okviru Svjetske carinske organizacije u pogledu donošenja napomena s objašnjenjem, mišljenja o razvrstavanju ili ostalih stajališta za tumačenje Harmoniziranog sustava i preporuka radi osiguranja jedinstvenog tumačenja Harmoniziranog sustava na temelju Konvencije o HS-u (6).

            Članak 3.
            Ova Odluka stupa na snagu na dan donošenja.
            Prestaje važiti 31. prosinca 2023.

            Sastavljeno u Bruxellesu 13. studenoga 2020.

                  Za Vijeće

                  Predsjednik

               M. ROTH

            (1)  Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (SL L 198, 20.7.1987., str. 1.).

            (2)  SL L 198, 20.7.1987., str. 3.

            (3)  SL L 198, 20.7.1987., str. 11.

            (4)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            (5)  Vidjeti dokument ST 11651/20 odjeljak I. na http://register.consilium.europa.eu.

            (6)  Vidjeti dokument ST 11651/20 odjeljak II. na http://register.consilium.europa.eu.


title: Odluka Vijeća (EU) 2020/1708 od 13. studenoga 2020. o financijskim doprinosima koje države članice trebaju platiti radi financiranja Europskog razvojnog fonda, uključujući gornju granicu za 2022., godišnji iznos za 2021., prvi obrok za 2021. i indikativna, neobvezujuća predviđanja za očekivane godišnje iznose doprinosa za godine 2023. i 2024.

text:
                  17.11.2020

                  HR

                  Službeni list Europske unije

                  L 385/13

         ODLUKA VIJEĆA (EU) 2020/1708
         od 13. studenoga 2020.
         o financijskim doprinosima koje države članice trebaju platiti radi financiranja Europskog razvojnog fonda, uključujući gornju granicu za 2022., godišnji iznos za 2021., prvi obrok za 2021. i indikativna, neobvezujuća predviđanja za očekivane godišnje iznose doprinosa za godine 2023. i 2024.
         VIJEĆE EUROPSKE UNIJE,
         uzimajući u obzir Ugovor o Europskoj uniji i Ugovor o funkcioniranju Europske unije,
         uzimajući u obzir Unutarnji sporazum između predstavnika vlada država članica Europske unije koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (1), a posebno njegov članak 7.,
         uzimajući u obzir Uredbu Vijeća (EU) 2018/1877 od 26. studenoga 2018. o financijskoj uredbi koja se primjenjuje na 11. europski razvojni fond i stavljanju izvan snage Uredbe (EU) 2015/323 (2), a posebno njezin članak 19. stavak 2.,
         uzimajući u obzir prijedlog Europske komisije,
         budući da:

                     (1)

                     U skladu s postupkom utvrđenim u člancima od 19. do 22. Uredbe Vijeća (EU) 2018/1877 („Financijska uredba o 11. ERF-u”) Komisija do 15. listopada 2020. podnosi prijedlog u kojim se određuju: (a) gornja granica za godišnji iznos doprinosa za 2022.; (b) godišnji iznos doprinosa za 2021.; (c) iznos prvog obroka doprinosa za 2021.; i (d) indikativna, neobvezujuća predviđanja za očekivane godišnje iznose doprinosa za godine 2023. i 2024.

                     (2)

                     U skladu s člankom 46. Financijske uredbe o 11. ERF-u Europska investicijska banka (EIB) poslala je Komisiji svoje ažurirane procjene obveza i plaćanja u okviru instrumenata kojima upravlja.

                     (3)

                     Člankom 20. stavkom 1. Financijske uredbe o 11. ERF-u predviđeno je da se u okviru poziva na doprinose prvo iskorištavaju iznosi utvrđeni u prethodnim europskim razvojnim fondovima (ERF-ovi). Stoga bi trebalo uputiti poziv za sredstva u okviru 10. ERF-a za EIB i u okviru 11. ERF-a za Komisiju.

                     (4)

                     Člankom 55. Financijske uredbe o 11. ERF-u predviđeno je da se iznosima iz projekata u okviru 10. ERF-a ili iz drugih prethodnih ERF-ova za koje nisu preuzete obveze u skladu s člankom 1. stavkom 3. Unutarnjeg sporazuma između predstavnika vlada država članica Europske unije koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije, ili su opozvani u skladu s člankom 1. stavkom 4. tog sporazuma, osim ako Vijeće jednoglasno odluči drukčije, smanjuje taj dio doprinosâ država članica iz članka 1. stavka 2. točke (a) tog sporazuma.

                     (5)

                     Člancima 152. i 153. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (3) predviđeno je da Ujedinjena Kraljevina ostaje sudionica u ERF-u do zaključenja 11. ERF-a i svih prethodnih nezaključenih ERF-ova. Međutim, udio Ujedinjene Kraljevine u opozvanim sredstvima iz projekata u okviru 10. ERF-a ili prethodnih ERF-ova ne smije se ponovno upotrijebiti.

                     (6)

                     Vijeće je 24. listopada 2019. Odlukom (EU) 2019/1800 (4) na temelju prijedloga Komisije utvrdilo gornju granicu za godišnji iznos doprinosa država članica za ERF za 2021. na 3 700 000 000 EUR za Komisiju te na 300 000 000 EUR za EIB,

               DONIJELO JE OVU ODLUKU:

            Članak 1.
            Gornja granica za godišnji iznos doprinosa država članica za ERF za 2022. utvrđuje se na 2 800 000 000 EUR. Od tog je iznosa 2 500 000 000 EUR namijenjeno Komisiji, a 300 000 000 EUR EIB-u.

            Članak 2.
            Godišnji iznos doprinosa država članica za ERF za 2021. utvrđuje se na 4 000 000 000 EUR. Od tog je iznosa 3 700 000 000 EUR namijenjeno Komisiji, a 300 000 000 EUR EIB-u.

            Članak 3.
            Pojedinačni doprinosi za ERF koje Komisiji i EIB-u trebaju platiti države članice kao prvi obrok za 2021. navedeni su u tablici u Prilogu ovoj Odluci.

            Članak 4.
            Povrat iznosa od 223 000 000 EUR iz neiskorištenih ili opozvanih sredstava iz projekata u okviru 8. ERF-a i 9. ERF-a provodi se smanjenjem plaćanja prvog obroka za 2021., kako je naveden u članku 3.

            Članak 5.
            Indikativna, neobvezujuća predviđanja za očekivani godišnji iznos doprinosa za 2023. utvrđuju se na 1 800 000 000 EUR za Komisiju te na 300 000 000 EUR za EIB, a za 2024. na 1 500 000 000 EUR za Komisiju te na 200 000 000 EUR za EIB.

            Članak 6.
            Ova Odluka stupa na snagu na dan donošenja.

            Sastavljeno u Bruxellesu 13. studenoga 2020.

                  Za Vijeće

                  Predsjednik

               M. ROTH

            (1)  SL L 210, 6.8.2013., str. 1.

            (2)  SL L 307, 3.12.2018., str. 1.

            (3)  SL L 29, 31.1.2020., str. 7.

            (4)  Odluka Vijeća (EU) 2019/1800 od 24. listopada 2019. o financijskim doprinosima koje trebaju platiti države članice radi financiranja Europskog razvojnog fonda, uključujući gornju granicu za 2021., godišnji iznos za 2020., prvi obrok za 2020. i indikativna, neobvezujuća predviđanja za očekivane godišnje iznose doprinosa za 2022. i 2023. (SL L 274, 28.10.2019., str. 9.).

            PRILOG

                        DRŽAVE ČLANICE I UK

                        Ključni postotak za 8./9. ERF%

                        Ključni postotak za 10. ERF%

                        Ključni postotak za 11. ERF %

                        Prvi obrok za 2021 (EUR)

                        EIB

                        Komisija

                        Komisija

                        Komisija

                        10. ERF

                        11. ERF

                        Povrat za 8./9. ERF

                        11. ERF minus povrat za 8./9. ERF

                        BELGIJA

                        3,92

                        3,53

                        3,24927

                        2 471 000,00

                        51 988 320,00

                        -8 741 600,00

                        43 246 720,00

                        BUGARSKA

                        0,14

                        0,21853

                        98 000,00

                        3 496 480,00

                        0,00

                        3 496 480,00

                        ČEŠKA

                        0,51

                        0,79745

                        357 000,00

                        12 759 200,00

                        0,00

                        12 759 200,00

                        DANSKA

                        2,14

                        2,00

                        1,98045

                        1 400 000,00

                        31 687 200,00

                        -4 772 200,00

                        26 915 000,00

                        NJEMAČKA

                        23,36

                        20,50

                        20,57980

                        14 350 000,00

                        329 276 800,00

                        -52 092 800,00

                        277 184 000,00

                        ESTONIJA

                        0,05

                        0,08635

                        35 000,00

                        1 381 600,00

                        0,00

                        1 381 600,00

                        IRSKA

                        0,62

                        0,91

                        0,94006

                        637 000,00

                        15 040 960,00

                        -1 382 600,00

                        13 658 360,00

                        GRČKA

                        1,25

                        1,47

                        1,50735

                        1 029 000,00

                        24 117 600,00

                        -2 787 500,00

                        21 330 100,00

                        ŠPANJOLSKA

                        5,84

                        7,85

                        7,93248

                        5 495 000,00

                        126 919 680,00

                        -13 023 200,00

                        113 896 480,00

                        FRANCUSKA

                        24,30

                        19,55

                        17,81269

                        13 685 000,00

                        285 003 040,00

                        -54 189 000,00

                        230 814 040,00

                        HRVATSKA

                        0,00

                        0,22518

                        0,00

                        3 602 880,00

                        0,00

                        3 602 880,00

                        ITALIJA

                        12,54

                        12,86

                        12,53009

                        9 002 000,00

                        200 481 440,00

                        -27 964 200,00

                        172 517 240,00

                        CIPAR

                        0,09

                        0,11162

                        63 000,00

                        1 785 920,00

                        0,00

                        1 785 920,00

                        LATVIJA

                        0,07

                        0,11612

                        49 000,00

                        1 857 920,00

                        0,00

                        1 857 920,00

                        LITVA

                        0,12

                        0,18077

                        84 000,00

                        2 892 320,00

                        0,00

                        2 892 320,00

                        LUKSEMBURG

                        0,29

                        0,27

                        0,25509

                        189 000,00

                        4 081 440,00

                        -646 700,00

                        3 434 740,00

                        MAĐARSKA

                        0,55

                        0,61456

                        385 000,00

                        9 832 960,00

                        0,00

                        9 832 960,00

                        MALTA

                        0,03

                        0,03801

                        21 000,00

                        608 160,00

                        0,00

                        608 160,00

                        NIZOZEMSKA

                        5,22

                        4,85

                        4,77678

                        3 395 000,00

                        76 428 480,00

                        -11 640 600,00

                        64 787 880,00

                        AUSTRIJA

                        2,65

                        2,41

                        2,39757

                        1 687 000,00

                        38 361 120,00

                        -5 909 500,00

                        32 451 620,00

                        POLJSKA

                        1,30

                        2,00734

                        910 000,00

                        32 117 440,00

                        0,00

                        32 117 440,00

                        PORTUGAL

                        0,97

                        1,15

                        1,19679

                        805 000,00

                        19 148 640,00

                        2 163 100,00

                        16 985 540,00

                        RUMUNJSKA

                        0,37

                        0,71815

                        259 000,00

                        11 490 400,00

                        0,00

                        11 490 400,00

                        SLOVENIJA

                        0,18

                        0,22452

                        126 000,00

                        3 592 320,00

                        0,00

                        3 592 320,00

                        SLOVAČKA

                        0,21

                        0,37616

                        147 000,00

                        6 018 560,00

                        0,00

                        6 018 560,00

                        FINSKA

                        1,48

                        1,47

                        1,50909

                        1 029 000,00

                        24 145 440,00

                        -3 300 400,00

                        20 845 040,00

                        ŠVEDSKA

                        2,73

                        2,74

                        2,93911

                        1 918 000,00

                        47 025 760,00

                        -6 087 900,00

                        40 937 860,00

                        UJEDINJENA KRALJEVINA

                        12,69

                        14,82

                        14,67862

                        10 374 000,00

                        234 857 920,00

                        -28 298 700,00

                        206 559 220,00

                        UKUPNO EU-27 I UK

                        100,00

                        100,00

                        100,00

                        70 000 000,00

                        1 600 000 000,00

                        -223 000 000,00

                        1 377 000 000,00


title: Odluka Vijeća (EU) 2020/1709 od 13. studenoga 2020. o imenovanju dvaju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025.

text:
                  17.11.2020

                  HR

                  Službeni list Europske unije

                  L 385/16

         ODLUKA VIJEĆA (EU) 2020/1709
         od 13. studenoga 2020.
         o imenovanju dvaju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025.
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 300. stavak 2. i članak 302.,
         uzimajući u obzir Odluku Vijeća (EU) 2019/853 od 21. svibnja 2019. o određivanju sastava Europskoga gospodarskog i socijalnog odbora (1),
         uzimajući u obzir prijedloge Francuske Republike i Slovačke Republike,
         nakon savjetovanja s Europskom komisijom,
         budući da:

                     (1)

                     Mandat članova Europskoga gospodarskog i socijalnog odbora istekao je 20. rujna 2020.

                     (2)

                     Vijeće je 2. listopada 2020. donijelo Odluku (EU) 2020/1392 o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. te kojom se stavlja izvan snage i zamjenjuje Odluka Vijeća o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. donesena 18. rujna 2020. (2). Vijeće je 22. listopada 2020. i 30. listopada 2020. donijelo još dvije odluke o imenovanju članova Europskoga gospodarskog i socijalnog odbora za razdoblje od 21. rujna 2020. do 20. rujna 2025. (3). Ostalo je upražnjeno jedno mjesto u Europskom gospodarskom i socijalnom odboru za Francusku Republiku i jedno mjesto za Slovačku Republiku te ih je potrebno popuniti naknadnom odlukom o imenovanju, koja će se primjenjivati retroaktivno od 21. rujna 2020.

                     (3)

                     Pismom od 10. rujna 2020. Slovačka Republika predložila je imenovanje g. Juraja SIPKA članom Europskoga gospodarskog i socijalnog odbora za razdoblje od 21. rujna 2020. do 20. rujna 2025., kako bi popunila svoj popis članova.

                     (4)

                     Pismom od 18. rujna 2020. Francuska Republika predložila je imenovanje g. Brune CHOIXA članom Europskoga gospodarskog i socijalnog odbora za razdoblje od 21. rujna 2020. do 20. rujna 2025., kako bi popunila svoj popis članova,

               DONIJELO JE OVU ODLUKU:

            Članak 1.
            Sljedeće osobe imenuju se članovima Europskoga gospodarskog i socijalnog odbora za razdoblje od 21. rujna 2020. do 20. rujna 2025., navedene prema državi članici:
            FRANCUSKA
            g. Bruno CHOIX
            Union des Entreprises de Proximité (U2P)
            SLOVAČKA
            g. Juraj SIPKO
            Director, Institute of Economic Research of the Slovak Academy of Science.

            Članak 2.
            Ova Odluka stupa na snagu na dan donošenja.
            Primjenjuje se od 21. rujna 2020.

            Sastavljeno u Bruxellesu 13. studenoga 2020.

                  Za Vijeće

                  Predsjednik

               M. ROTH

            (1)  SL L 139, 27.5.2019., str. 15.

            (2)  SL L 322, 5.10.2020., str. 1.

            (3)  Odluka Vijeća (EU) 2020/1555 od 22. listopada 2020. o imenovanju člana Europskoga gospodarskog i socijalnog odbora za razdoblje od 21. rujna 2020. do 20. rujna 2025. (SL L 355, 26.10.2020., str. 1.) i Odluka Vijeća (EU) 2020/1636 od 30. listopada 2020. o imenovanju člana Europskoga gospodarskog i socijalnog odbora za razdoblje od 21. rujna 2020. do 20. rujna 2025. (SL L 369, 5.11.2020., str. 1.).


title: Odluka Vijeća (ZVSP) 2020/1726 od 14. rujna 2020. o potpisivanju i sklapanju, u ime Unije, Okvirnog sporazuma između Europske unije i Ujedinjenih naroda za pružanje uzajamne potpore u kontekstu njihovih misija i operacija na terenu

text:
                  19.11.2020

                  HR

                  Službeni list Europske unije

                  L 389/1

         ODLUKA VIJEĆA (ZVSP) 2020/1726
         od 14. rujna 2020.
         o potpisivanju i sklapanju, u ime Unije, Okvirnog sporazuma između Europske unije i Ujedinjenih naroda za pružanje uzajamne potpore u kontekstu njihovih misija i operacija na terenu
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 37., u vezi s člankom 218. stavcima 5. i 6. Ugovora o funkcioniranju Europske unije,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 5. ožujka 2015. odobrilo otvaranje pregovora za sklapanje Okvirnog sporazuma o suradnji između Europske unije i Ujedinjenih naroda u kontekstu njihovih operacija upravljanja krizama.

                     (2)

                     U pregovorima je dogovoren Okvirni sporazum između Europske unije i Ujedinjenih naroda za pružanje uzajamne potpore u kontekstu njihovih misija i operacija na terenu („Okvirni sporazum”).

                     (3)

                     Okvirni sporazum trebalo bi odobriti u ime Unije,

               DONIJELO JE OVU ODLUKU:

            Članak 1.
            Okvirni sporazum između Europske unije i Ujedinjenih naroda za pružanje uzajamne potpore u kontekstu njihovih misija i operacija na terenu odobrava se u ime Unije (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Okvirnog sporazuma radi obvezivanja Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 14. rujna 2020.

                  Za Vijeće

                  Predsjednik

               M. ROTH

            (1)  Vidjeti stranicu 2 ovog Službenog lista.


title: Odluka Odbora regija br. 18/2020 o javnom pristupu dokumentima Europskog odbora regija

text:
                  20.11.2020

                  HR

                  Službeni list Europske unije

                  L 391/3

         ODLUKA ODBORA REGIJA br. 18/2020
         o javnom pristupu dokumentima Europskog odbora regija
         PREDSJEDNIŠTVO ODBORA REGIJA,
         uzimajući u obzir Ugovor o funkcioniranju Europske unije, a posebno njegov članak 15. stavak 3.,
         uzimajući u obzir Uredbu (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (1),
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (2),
         uzimajući u obzir Poslovnik Odbora regija, a posebno njegovo pravilo 78.,
         uzimajući u obzir Odluku br. 64/2003 Predsjedništva Odbora regija od 11. veljače 2003. o javnom pristupu dokumentima Odbora regija (3),
         uzimajući u obzir Odluku br. 128/2003 Predsjedništva Odbora regija od 17. lipnja 2003. o javnom pristupu dokumentima Odbora regija putem elektroničkog registra dokumenata,
         budući da u Zajedničkoj izjavi o Uredbi (EZ) br. 1049/2001 Europski parlament, Vijeće i Komisija od ostalih institucija zahtijevaju da usvoje interna pravila o javnom pristupu dokumentima, uzimajući u obzir načela i ograničenja navedena u toj uredbi (4);
         budući da izrada popisa dokumenata kojima se može izravno pristupiti u skladu s pravilom 78. stavkom 2. Pravilnika Odbora regija i provedbene mjere Odbora za ostvarivanje prava građana na pristup dokumentima moraju biti objedinjene u jednoj odluci kako bi se olakšala transparentnost za građane,
         ODLUČILO JE:
         POGLAVLJE I.

            OPĆE ODREDBE

            Članak 1.
            Korisnici, područje primjene i vrste pristupa

               1.   Svi građani Unije i sve fizičke ili pravne osobe s boravištem ili sjedištem u nekoj državi članici imaju pravo pristupa dokumentima Odbora regija („Odbor”), podložno načelima, uvjetima i ograničenjima navedenima u Uredbi (EZ) br. 1049/2001 i posebnim odredbama utvrđenima u ovoj Odluci.

               2.   U smislu ove Odluke, pojam „dokumenti Odbora” znači svaki sadržaj u skladu sa značenjem iz članka 3. točke (a) Uredbe (EZ) br. 1049/2001 koji je sastavilo ili primilo neko tijelo Odbora ili njegovo Glavno tajništvo.

               3.   Odbor omogućava javni pristup svojim dokumentima putem registra iz poglavlja II. te na zahtjev u skladu s poglavljem III.

         POGLAVLJE II.

            REGISTAR DOKUMENATA ODBORA

            Članak 2.

               1.   U skladu s člancima 11. i 12. Uredbe (EZ) br. 1049/2001 Odbor uspostavlja registar dokumenata.

               2.   Dokumenti Odbora navedeni na popisu dodanom ovoj Odluci i dokumenti kojima je odobren pristup u skladu s poglavljem III. ove Odluke izravno su dostupni građanima u elektroničkom obliku u registru.

               3.   Odbor može odlučiti uvrstiti u registar dokumente koji nisu navedeni u stavku 2. U tom slučaju Odbor na temelju prirode svakog dokumenta odlučuje o tome hoće li omogućiti građanima izravan pristup dokumentu u elektroničkom obliku u registru ili će u registar uvrstiti samo referentni broj dokumenta, predmet i/ili kratak opis njegovog sadržaja te datum kada je primljen ili sastavljen i datum upisa u registar.

         POGLAVLJE III.

            POSTUPAK ZAHTJEVA ZA PRISTUP

            Članak 3.
            Dokumenti kojima se može pristupiti na zahtjev
            Dokumenti Odbora koji nisu navedeni na popisu dodanom ovoj Odluci moraju biti dostupni građanima na zahtjev, koliko je to moguće, podložno ograničenjima utvrđenima člancima 4. i 9. Uredbe (EZ) br. 1049/2001.

            Članak 4.
            Početni zahtjev

               1.   Podnošenje:

                           1.1.

                           Zahtjevi za pristup dokumentu šalju se Glavnom tajništvu Odbora u pisanom obliku, uključujući elektronički oblik, na jednom od jezika iz članka 1. Uredbe br. 1/1958 o određivanju jezika koji se koriste u Europskoj ekonomskoj zajednici (5).

                           1.2.

                           Zahtjevi se sastavljaju na dovoljno precizan način, a posebice sadržavaju informacije koje omogućuju identifikaciju traženog dokumenta ili dokumenata te ime i kontaktne podatke podnositelja zahtjeva.

                           1.3.

                           Ako zahtjev nije dovoljno precizan, Odbor od podnositelja zahtjeva traži da ga pojasni i u tomu mu pomaže; u tom se slučaju rok za odgovor odgađa dok Odbor ne primi te informacije.

                           1.4.

                           U slučaju ponovljenih ili uzastopnih zahtjeva za vrlo dugačkim dokumentima ili za velikim brojem dokumenata, Odbor se može neslužbeno savjetovati s podnositeljem zahtjeva u cilju pronalaženja rješenja.

                           1.5.

                           Podnositelj zahtjeva nije obvezan navesti razlog za podnošenje zahtjeva.

               2.   Obrada:

                           2.1.

                           Zahtjev za pristup dokumentu koji je stigao u Odbor istog se dana kada je i zaprimljen šalje timu odgovornom za obradu zahtjeva za pristup dokumentima, koji potvrđuje primitak zahtjeva, sastavlja odgovor i isporučuje dokument unutar propisanog roka.

                           2.2.

                           Ako se zahtjev odnosi na dokument koji je sastavio Odbor, a na koji se može primijeniti jedna od iznimaka utvrđenih člankom 4. Uredbe (EZ) br. 1049/2001, tim odgovoran za registar obraća se autoru dokumenta, koji u roku od pet radnih dana predlaže što treba poduzeti.

                           2.3.

                           Ako postoji dvojba o otkrivanju dokumenata trećih strana, Odbor se s potonjima savjetuje i daje im najmanje pet radnih dana da ga obavijeste o svom stajalištu u cilju procjene može li se primijeniti jedna od iznimaka utvrđenih člankom 4. Uredbe (EZ) br. 1049/2001.

                           2.4.

                           Ako se zahtjev podnesen Odboru odnosi na dokument koji potječe iz druge institucije i ona ga još uvijek nije stavila na raspolaganje javnosti, Odbor instituciji odgovornoj za taj dokument daje najmanje pet radnih dana da se izjasni ima li ograde u vezi s otkrivanjem tog dokumenta.

                           2.5.

                           Ako odgovor treće strane ili institucije iz koje potječe dokument nije zaprimljen u propisanom roku, Odbor će nastaviti postupak obrade.

               3.   Odluka:

                           3.1.

                           Kada je pristup traženom dokumentu odobren, Odbor dostavlja traženi dokument podnositelju zahtjeva u roku od 15 radnih dana od zaprimanja zahtjeva. Direktor Uprave A odgovoran je za odgovore kojima se odobrava pristup traženim dokumentima.

                           3.2.

                           Kada je pristup traženom dokumentu odbijen, Odbor u roku od 15 radnih dana od zaprimanja zahtjeva u pisanom obliku obavještava podnositelja zahtjeva o razlozima potpunog ili djelomičnog odbijanja i obavještava podnositelja zahtjeva o njegovu pravu na podnošenje ponovnog zahtjeva. Ako Odbor ne odgovori unutar propisanog vremenskog roka, podnositelj zahtjeva ima pravo podnijeti ponovni zahtjev. Glavni tajnik je odgovoran za odgovore kojima se potpuno ili djelomično odbija pristup traženim dokumentima.

                           3.3.

                           U iznimnim slučajevima, na primjer kada se zahtjev odnosi na vrlo dugačak dokument ili na veliki broj dokumenata, vremenski rok iz stavka 3. podstavaka 1. i 2. može se produljiti za 15 radnih dana, pod uvjetom da se podnositelj zahtjeva o tome unaprijed obavijesti i da se navedu podrobni razlozi za to.

                           3.4.

                           Direktor Uprave A i Glavni tajnik mogu prenijeti svoje ovlasti iz stavka 3. podstavaka 1. i 2.

            Članak 5.
            Ponovni zahtjevi

               1.   Podnošenje:

                           1.1.

                           Ponovni zahtjevi dostavljaju se Odboru u roku od 15 radnih dana od primitka potpunog ili djelomičnog odbijanja pristupa traženom dokumentu, a u nedostatku bilo kakvog odgovora na početni zahtjev, dostavljaju se u roku od 15 radnih dana od isteka utvrđenog razdoblja za odgovor.

                           1.2.

                           Ponovni se zahtjevi sastavljaju u skladu s istim formalnim zahtjevima kao i početni zahtjevi.

               2.   Obrada:
               Odredbe iz članka 4. stavka 2. ove Odluke analogno se primjenjuju na obradu ponovnih zahtjeva; međutim, Odbor nije obvezan potvrditi primitak ponovnog zahtjeva.

               3.   Odluka:

                           3.1

                           Kada je pristup traženom dokumentu odobren, Odbor dostavlja traženi dokument podnositelju zahtjeva u roku od 15 radnih dana od zaprimanja ponovnog zahtjeva. Predsjednik je odgovoran za odgovore kojima se odobrava pristup traženim dokumentima.

                           3.2

                           Kada je pristup traženom dokumentu odbijen, Odbor u roku od 15 radnih dana od zaprimanja ponovnog zahtjeva u pisanom obliku obavještava podnositelja zahtjeva o razlozima potpunog ili djelomičnog odbijanja i obavještava podnositelja zahtjeva o pravnim lijekovima koji su mu na raspolaganju. Predsjednik je odgovoran za odgovore kojima se potpuno ili djelomično odbija pristup traženim dokumentima.

                           3.3

                           U iznimnim slučajevima, na primjer kada se ponovni zahtjev odnosi na vrlo dugačak dokument ili na veliki broj dokumenata, vremenski rok iz stavka 3. podstavaka 1. i 2. može se produljiti za 15 radnih dana, pod uvjetom da se podnositelj zahtjeva o tome unaprijed obavijesti i da se navede podrobno obrazloženje.

                           3.4

                           Predsjednik može prenijeti svoje ovlasti iz stavka 3. podstavaka 1. i 2.

            Članak 6.
            Pravni lijekovi
            Kada Odbor potpuno ili djelomično odbije pristup dokumentu nakon ponovnog zahtjeva ili ne odgovori unutar propisanog vremenskog roka, podnositelj zahtjeva može pokrenuti sudski postupak protiv Odbora i/ili uložiti žalbu Europskom ombudsmanu prema uvjetima utvrđenima u člancima 263. odnosno 228. Ugovora o funkcioniranju Europske unije.

            Članak 7.
            Izdavanje dokumenata i troškovi odgovora

               1.   Izdavanje dokumenata

                           1.1

                           Dokumenti se isporučuju u obliku papirnatog primjerka ili u elektroničkom formatu, uzimajući u potpunosti u obzir preferencije podnositelja zahtjeva.

                           1.2

                           Ako su Odbor ili neka druga institucija već objavili dokument i ako mu se može lako pristupiti, Odbor može olakšati pristup tom dokumentu obavještavajući podnositelja zahtjeva kako da dođe do traženog dokumenta.

               2.   Troškovi odgovora
               Troškovi izrade i slanja primjeraka od 20 ili više stranica formata A4 mogu se naplatiti podnositelju zahtjeva. Ta naknada ne smije premašivati stvarne troškove te radnje. Isporuka u elektroničkom formatu je besplatna.

         POGLAVLJE IV.

            ZAVRŠNE ODREDBE

            Članak 8.
            Provedbene mjere
            Glavni tajnik zadužen je za provedbu mjera potrebnih za jamčenje primjene ove Odluke.

            Članak 9.
            Stavljanje izvan snage Odluke br. 64/2003 i Odluke br. 128/2003
            Ovom Odlukom stavljaju se izvan snage Odluka br. 64/2003 Predsjedništva Odbora regija od 11. veljače 2003. o javnom pristupu dokumentima Odbora regija i Odluka br. 128/2003 Predsjedništva Odbora regija od 17. lipnja 2003. o javnom pristupu dokumentima Odbora regija putem elektroničkog registra dokumenata.

            Članak 10.
            Stupanje na snagu
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 9. listopada 2020.

                  Za Predsjedništvo Odbora regija

               Apostolos TZITZIKOSTAS

                  Predsjednik

            (1)  SL L 145, 31.5.2001., str. 43.

            (2)  SL L 295, 21.11.2018., str. 39.

            (3)  SL L 160, 28.6.2003., str. 96.

            (4)  SL L 173, 27.6.2001., str. 5.

            (5)  SL P 017, 6.10.1958., str. 385.

            PRILOG
            Popis dokumenata Odbora regija kojima javnost može izravno pristupiti
            1.   Dokumenti koji se odnose na političko djelovanje

            Zahtjevi i obrazloženja za izradu samoinicijativnog mišljenja
            Dodjele zahtjevâ
            Nacrti mišljenja tematskih povjerenstava
            Nacrti mišljenja o perspektivama tematskih povjerenstava
            Nacrti izvješća tematskih povjerenstava
            Nacrti izvješća o perspektivama tematskih povjerenstava
            Nacrti rezolucija povjerenstava
            Informativni memorandumi za članove na sastancima povjerenstava
            Amandmani na nacrte mišljenja povjerenstava
            Amandmani na nacrte mišljenja o perspektivama povjerenstava
            Amandmani na nacrte izvješća povjerenstava
            Amandmani na nacrte izvješća o perspektivama povjerenstava
            Amandmani na nacrte rezolucija povjerenstava
            Nacrti mišljenja podneseni na plenarnim sjednicama
            Nacrti mišljenja o perspektivama podneseni na plenarnim sjednicama
            Nacrti izvješća podneseni na plenarnim sjednicama
            Nacrti izvješća o perspektivama podneseni na plenarnim sjednicama
            Nacrti rezolucija podneseni na plenarnim sjednicama
            Informativni memorandumi/Osnovne informacije podneseni na plenarnim sjednicama
            Amandmani na nacrte mišljenja podneseni na plenarnim sjednicama
            Amandmani na nacrte mišljenja o perspektivama podneseni na plenarnim sjednicama
            Amandmani na nacrte izvješća podneseni na plenarnim sjednicama
            Amandmani na nacrte izvješća o perspektivama podneseni na plenarnim sjednicama
            Amandmani na nacrte rezolucija podneseni na plenarnim sjednicama
            Evidencije postupaka na plenarnim sjednicama
            Mišljenja Europskog odbora regija
            Mišljenja o perspektivama Europskog odbora regija
            Izvješća povjerenstva o obrazloženjima tužbi zbog povrede načela supsidijarnosti ili nepoštovanja obveze savjetovanja s Odborom
            Izvješća Europskog odbora regija
            Izvješća o perspektivama Europskog odbora regija
            Rezolucije Europskog odbora regija
            Odluke da se mišljenje ne izradi
            2.   Dokumenti koji se odnose na organizaciju i rad tijela Odbora nadležnih za donošenje odluka

            Nacrt Poslovnika
            Amandmani na nacrt Poslovnika
            Poslovnik
            Izvješća o reviziji Poslovnika
            Odluke s plenarne sjednice o izboru članova Predsjedništva
            Odluke s plenarne sjednice o uspostavljanju povjerenstava
            Odluke Predsjedništva o uspostavljanju radnih skupina, zajedničkih savjetodavnih odbora, međuregionalnih skupina i drugih političkih tijela
            Odluke s plenarne sjednice o imenovanju predsjednika
            Odluke s plenarne sjednice o imenovanju prvog potpredsjednika
            3.   Dokumenti koji se odnose na političku strategiju OR-a

            Nacrti izjava
            Izjave
            Godišnja evaluacijska izvješća
            Evaluacijska izvješća na kraju mandata
            Sažeci i izvješća o učinku mišljenja OR-a
            Sažeci i godišnja izvješća o radu
            Politički prioriteti
            Politički programi na početku mandata
            Programi rada tematskih povjerenstava OR-a
            4.   Dokumenti koji se odnose na rad tijela Odbora

               Dokumenti Predsjedništva

            Sastavi
            Pozivi na sastanak
            Prijedlozi dnevnog reda
            Popisi prisutnih
            Memorandumi Predsjedništva
            Kalendari sastanaka
            Zapisnici

               Konferencija predsjednikâ

            Dnevni redovi

               Dokumenti s plenarnih sjednica

            Pozivi na sastanak
            Prijedlozi dnevnog reda
            Zapisnici
            Popisi prisutnih
            Izjave i govori gostujućih govornika

               Dokumenti tematskih povjerenstava (uz one spomenute u točki 1.), zajedničkih savjetodavnih odbora, radnih skupina, međuregionalnih skupina i drugih političkih tijela Odbora

            Politički prioriteti (iz akcijskih planova i programa rada)
            Politički programi na početku mandata
            Izvješća o radu i tematska izvješća
            Preporuke
            Sastavi
            Pozivi na sastanak
            Prijedlozi dnevnog reda
            Zapisnici
            Popisi prisutnih
            Prijedlozi za vanjske aktivnosti
            Predstavljanja koja se odnose na tematske rasprave ili mišljenja

               Predsjedništvo

            Izjave i govori predsjednika
            Izjave i govori potpredsjednikâ

               Članovi

            Imenovanja članova
            Pisma ostavke članova
            Dopisi o isteku mandata članova
            Izjave o financijskim interesima članova

               Troškovi i naknade

            Pravila o povratu putnih troškova i isplati paušalnih naknada za putovanja i sastanke članovima

               Dokumenti političkih klubova

            Osnivanje klubova
            Sastanci predsjednikâ povjerenstava s predsjednikom Odbora
            Pozivi na sastanak
            Dnevni redovi

               Seminari i konferencije

            Pozivi na sastanke, seminare i konferencije
            Popratni dokumenti
            5.   Dokumenti mreža i platformi OR-a

               Europska grupacija za teritorijalnu suradnju (EGTS)

            Registar
            Nacionalne odluke

               Mreža za praćenje primjene načela supsidijarnosti (SMN)

            Programi rada u području supsidijarnosti
            Godišnji izvještaji o supsidijarnosti
            Studije
            Dnevni redovi konferencija o supsidijarnosti
            Brošure
            Izvješća o savjetovanju
            Doprinosi partnera SMN-a

               Platforma Europa 2020.

            Izvješća o praćenju
            Popisi članova

               Platforma „Podjela ovlasti”

            Studije o podjeli ovlasti
            6.   Dokumenti koji se odnose na komunikaciju i istraživanje

               Strateški dokumenti

            Komunikacijske strategije Odbora
            Godišnji komunikacijski akcijski planovi
            Godišnja komunikacijska izvješća (o radu u prethodnoj godini)

               Drugi dokumenti

            Priopćenja za medije
            Elektronički bilteni (distribuirani putem usluge pretplate dostupne na početnoj stranici internetskih stranica Odbora)

               Organizacija događanja (konferencija, okruglih stolova, javnih savjetovanja, radionica itd.)

            Pozivi na sastanke (konferencije, okrugle stolove, javna savjetovanja, radionice itd.) otvorene za javnost
            Informacije za članove o događanjima koja organizira Odbor
            Programi/dnevni redovi događanja koja organizira Odbor
            Sažeci/analize/evaluacije događanja koja organizira Odbor

               Studije koje provodi Odbor

            Studije
            Istraživački programi Predsjedništva

               Vodiči za članove

            Vodič za izvjestitelje
            Vodič za članove
            7.   Dokumenti koji se odnose na odnose s drugima

            Sporazumi o suradnji
            Komunikacije s europskim i međunarodnim institucijama i tijelima
            Komunikacije s državama članicama
            Komunikacije s lokalnim i regionalnim vlastima
            Komunikacije s međunarodnim organizacijama
            Komunikacije s udruženjima
            Europske grupacije za teritorijalnu suradnju
            8.   Dokumenti koji se odnose na upravljanje, planiranje i izvještavanje Odbora

               Zapošljavanje i stažiranje

            Obavijesti o slobodnom radnom mjestu
            Izjave o zaštiti osobnih podataka koje se odnose na zapošljavanje dužnosnika, upućivanje upućenih nacionalnih stručnjaka i stažiranje
            Pravila za nacionalne stručnjake upućene u Odbor
            Pravila kojima se uređuje program stažiranja u Odboru
            Pravila o financijskoj naknadi putnih troškova koji su stvarno nastali na početku i na kraju stažiranja standardnih stažista u odjelima Odbora

               Postupci nadmetanja

            Opći uvjeti za narudžbe (ugovori male vrijednosti)
            Izjave o zaštiti osobnih podataka koje se odnose na postupke javne nabave
            Obavijesti o nadmetanju objavljene u Službenom listu
            Obavijesti o dodjeli ugovora objavljene u Službenom listu

               Ex-ante objava nadolazećih ugovora male i srednje vrijednosti
            Popis ugovora male i srednje vrijednosti koje je Odbor potpisao u prethodnoj godini
            Popis pojedinačnih ugovora i narudžbenica koji se temelje na okvirnom ugovoru koje je OR potpisao u prethodnoj godini

               Pravila o zviždačima i izjave o vanjskim aktivnostima viših dužnosnika

            Izjava o zaštiti osobnih podataka koja se odnosi na zaštitu podataka tijekom postupaka zviždanja
            Pravilnik o zviždačima
            Administrativni dogovori između Odbora i OLAF-a
            Godišnje informacije o profesionalnim aktivnostima bivših visokih dužnosnika


title: Odluka (EU) 2020/1735 Europske središnje banke od 12. studenoga 2020. o izmjeni Odluke (EU) 2016/2248 o raspodjeli monetarnog prihoda nacionalnih središnjih banaka država članica čija je valuta euro (ESB/2020/55)

text:
                  20.11.2020

                  HR

                  Službeni list Europske unije

                  L 390/60

         ODLUKA (EU) 2020/1735 EUROPSKE SREDIŠNJE BANKE
         od 12. studenoga 2020.
         o izmjeni Odluke (EU) 2016/2248 o raspodjeli monetarnog prihoda nacionalnih središnjih banaka država članica čija je valuta euro (ESB/2020/55)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 32.,
         budući da:

                     (1)

                     Odlukom (EU) 2020/440 Europske središnje banke (ESB/2020/17) (1) uspostavlja se privremeni hitni program kupnje vrijednosnih papira (PEPP) za potrebe monetarne politike.

                     (2)

                     Kao u slučaju instrumenata kupljenih kao dio programa kupnje vrijednosnih papira javnog sektora na sekundarnim tržištima utvrđenog od strane Europske središnje banke (ESB) u skladu s Odlukom (EU) 2020/188 Europske središnje banke (ESB/2020/9) (2), treba se smatrati da dužnički instrumenti koje su izdale središnje, područne (regionalne) i lokalne države te priznate agencije i zamjenski dužnički instrumenti koje su izdala javna nefinancijska društva koji su kupljeni kao dio PEPP-a uspostavljenog na temelju Odluke (EU) 2020/440 (ESB/2020/17), ostvaruju prihod po referentnoj stopi kako je utvrđena Odlukom (EU) 2016/2248 Europske središnje banke (ESB/2016/36) (3).

                     (3)

                     Utvrđena je nova imovina za posebnu namjenu ako bi se osigurala dosljednost u okviru sustava monetarnog prihoda.

                     (4)

                     Upravno vijeće je 24. lipnja 2020. odlučilo da središnje banke Eurosustava trebaju uspostaviti mehanizme kojima se pušta likvidnost u eurima središnjim bankama izvan Eurosustava u okviru mjera ESB-a poduzetih u odnosu na krizu uzrokovanu pandemijom koronavirusa 2019 (COVID-19). Prihod koji je stečen iz operacija za puštanje likvidnosti središnjim bankama trebao bi se raspodijeliti među nacionalnim središnjim bankama država članica čija je valuta euro kao dio sustava monetarnog prihoda te odgovarajuća stanja trebaju biti uključena u definiciju imovine za posebnu namjenu navedene u Odluci (EU) 2016/2248 (ESB/2016/36).

                     (5)

                     Odluku (EU) 2016/2248 (ESB/2016/36) potrebno je stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjene
            Odluka (EU) 2016/2248 (ESB/2016/36) mijenja se kako slijedi:

                        1.

                        Članak 3. stavak 1. točka (b) podtočka iii. zamjenjuje se sljedećim:

                                    „iii.

                                    dužnički instrumenti koje su izdale središnje države i jedinice područne (regionalne) i lokalne samouprave i priznate agencije, te zamjenski dužnički instrumenti koje su izdala nefinancijska društva i koji se drže za potrebe monetarne politike u skladu s Odlukom (EU) 2020/188 Europske središnje banke (ESB/2020/9) (*1) ili Odlukom (EU) 2020/440 Europske središnje banke (ESB/2020/17) (*2).

                           (*1)  Odluka (EU) 2020/188 Europske središnje banke od 3. veljače 2020. o programu kupnje imovine javnog sektora na sekundarnim tržištima (ESB/2020/9) (SL L 39, 12.2.2020., str. 12.)."

                           (*2)  Odluka (EU) 2020/440 Europske središnje banke od 24. ožujka 2020. o privremenom hitnom programu kupnje zbog pandemije (ESB/2020/17) (SL L 91, 25.3.2020., str. 1.).”;"

                        2.

                        Prilog II. mijenja se u skladu s Prilogom ovoj Smjernici.

            Članak 2.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.
            Primjenjuje se od 31. prosinca 2020.

            Sastavljeno u Frankfurtu na Majni, 12. studenoga 2020.

                  Predsjednica ESB-a

               Christine LAGARDE

            (1)  Odluka (EU) 2020/440 Europske središnje banke od 24. ožujka 2020. o privremenom hitnom programu kupnje zbog pandemije (ESB/2020/17) (SL L 91, 25.3.2020., str. 1.).

            (2)  Odluka (EU) 2020/188 Europske središnje banke od 3. veljače 2020. o programu kupnje vrijednosnih papira javnog sektora na sekundarnim tržištima (ESB/2020/9) (SL L 39, 12.2.2020., str. 12.).

            (3)  Odluka (EU) 2016/2248 Europske središnje banke od 3. studenoga 2016. o raspodjeli monetarnog prihoda nacionalnih središnjih banaka država članica čija je valuta euro (ESB/2016/36) (SL L 347, 20.12.2016., str. 26.).

            PRILOG
            Prilog II. Odluci (EU) 2016/2248 (ESB/2016/36) mijenja se kako slijedi:

                        1.

                        u odjeljku A., umeće se sljedeći stavak 9.a:

                                    „9.a

                                    Stanja koja se odnose na iznos obračunate kuponske kamate na umanjene vrijednosne papire koji se drže za potrebe monetarne politike (osim obračunate kuponske kamate na bilo koje umanjene vrijednosne papire navedene u članku 3. stavku 1. točki (b) ove odluke) (dio stavke imovine 11.5 usklađene bilance).”

                        2.

                        u odjeljku A., umeće se sljedeći stavak 11.:

                                    „11.

                                    Potraživanja od središnjih banaka izvan Eurosustava koja se odnose na operacije za puštanje likvidnosti (dio stavke imovine 4.1. usklađene bilance ili dio izvanbilančne imovine).”


title: Odluka (EU) 2020/1736 Europske središnje banke od 12. studenoga 2020. o izmjeni Odluke (EU) 2015/298 o privremenoj raspodjeli prihoda Europske središnje banke (ESB/2020/56)

text:
                  20.11.2020

                  HR

                  Službeni list Europske unije

                  L 390/63

         ODLUKA (EU) 2020/1736 EUROPSKE SREDIŠNJE BANKE
         od 12. studenoga 2020.
         o izmjeni Odluke (EU) 2015/298 o privremenoj raspodjeli prihoda Europske središnje banke (ESB/2020/56)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije,
         uzimajući u obzir Statut Europskog sustava središnjih banaka i Europske središnje banke, a posebno njegov članak 33.,
         budući da:

                     (1)

                     Odlukom (EU) 2020/440 Europske središnje banke (ESB/2020/17) (1) uspostavlja se privremeni hitni program kupnje zbog pandemije (PEPP) za potrebe monetarne politike. Potrebno je donijeti odredbe za privremenu raspodjelu prihoda Europske središnje banke od PEPP-a iz Odluke (EU) 2015/298 Europske središnje banke (ECB/2014/57) (2).

                     (2)

                     Odluku (EU) 2015/298 (ESB/2014/57) potrebno je stoga na odgovarajući način izmijeniti,

               DONIJELO JE OVU ODLUKU:

            Članak 1.
            Izmjena
            Točka (d) članka 1. Odluke (EU) 2015/298 (ESB/2014/57) zamjenjuje se sljedećim:

                        „(d)

                        „Prihod ESB-a od vrijednosnih papira” znači neto prihod koji je ESB ostvario kupnjom vrijednosnih papira: i. u okviru PTVP-a u skladu s Odlukom ESB/2010/5 (*1); ii. u okviru CBPP3 u skladu s Odlukom (EU) 2020/187 Europske središnje banke (ESB/2020/8) (*2); iii. u okviru ABSPP-a u skladu s Odlukom ESB/2014/45; iv. u okviru programa kupnje vrijednosnih papira javnog sektora na sekundarnim tržištima (PSPP) u skladu s Odlukom (EU) 2020/188 Europske središnje banke (ESB/2020/9) ( (*3) i v. u okviru privremenog hitnog programa kupnje zbog pandemije (PEPP) u skladu s Odlukom (EU) 2020/440 Europske središnje banke (ESB/2020/17) (*4).

                  -----

            Članak 2.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.
            Primjenjuje se od 31. prosinca 2020.

            Sastavljeno u Frankfurtu na Majni 12. studenoga 2020.

                  Predsjednica ESB-a

               Christine LAGARDE

            (1)  Odluka (EU) 2020/440 Europske središnje banke od 24. ožujka 2020. o privremenom hitnom programu kupnje zbog pandemije (ESB/2020/17) (SL L 91, 25.3.2020., str. 1.).

            (2)  Odluka (EU) 2015/298 Europske središnje banke od 15. prosinca 2014. o privremenoj raspodjeli prihoda Europske središnje banke (ESB/2014/57) (SL L 53, 25.2.2015., str. 24.).